LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 2003 M. BIRŽELIO 17 D. NUTARIMO NR. 783 „DĖL KELEIVIŲ, BAGAŽO IR KROVINIŲ VEŽIMO GELEŽINKELIO TRANSPORTU LICENCIJAVIMO TAISYKLIŲ PATVIRTINIMO“ PAKEITIMO

2006 m. gruodžio 11 d. Nr. 1242

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2003 m. birželio 17 d. nutarimą Nr. 783 „Dėl Keleivių, bagažo ir krovinių vežimo geležinkelio transportu licencijavimo taisyklių patvirtinimo“ (Žin., 2003, Nr. 59-2677) ir išdėstyti jį nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL KELEIVIŲ, BAGAŽO IR KROVINIŲ VEŽIMO GELEŽINKELIŲ TRANSPORTU LICENCIJAVIMO TAISYKLIŲ PATVIRTINIMO

Vadovaudamasi Lietuvos Respublikos geležinkelių transporto kodekso (Žin., 2004, Nr. 72-2489; 2006, Nr. 72-2672) 10 straipsnio 4 dalimi ir įgyvendindama 1995 m. birželio 19 d. Tarybos direktyvą 95/18/EB dėl geležinkelio įmonių licencijavimo (OL 2004 m. specialusis leidimas, 7 skyrius, 2 tomas, p. 258) su paskutiniais pakeitimais, padarytais 2004 m. balandžio 29 d. Europos Parlamento ir Tarybos direktyva 2004/49/EB (OL 2004 m. specialusis leidimas, 7 skyrius, 8 tomas, p. 227), Lietuvos Respublikos Vyriausybė nutaria:

Patvirtinti Keleivių, bagažo ir krovinių vežimo geležinkelių transportu licencijavimo taisykles (pridedama).“

2. Pavesti Susisiekimo ministerijai:

2.1. parengti ir iki 2007 m. sausio 1 d. pateikti Lietuvos Respublikos Vyriausybei Civilinės atsakomybės reikalavimus geležinkelio įmonėms (vežėjams) ir įmonėms, pageidaujančioms verstis geležinkelių transporto ūkine komercine veikla;

2.2. parengti ir iki 2007 m. kovo 1 d. patvirtinti geležinkelio įmonių (vežėjų) ekonominį pajėgumą apibūdinančių rodiklių kritines reikšmes.

3. Šis nutarimas įsigalioja nuo 2007 m. kovo 1 dienos.

MINISTRAS PIRMININKAS	GEDIMINAS KIRKILAS

SUSISIEKIMO MINISTRAS	ALGIRDAS BUTKEVIČIUS

PATVIRTINTA

Lietuvos Respublikos Vyriausybės

2003 m. birželio 17 d.

nutarimu Nr. 783

(Lietuvos Respublikos Vyriausybės

2006 m. gruodžio 11 d. nutarimu

Nr. 1242 redakcija)

keleivių, bagažo ir krovinių vežimo geležinkelių transportu licencijavimo taisyklės

I. BENDROSIOS NUOSTATOS

1. Keleivių, bagažo ir krovinių vežimo geležinkelių transportu licencijavimo taisyklės (toliau vadinama – šios Taisyklės) nustato licencijų vežti keleivius, bagažą ir krovinius geležinkelių transportu išdavimo, jų galiojimo sustabdymo, galiojimo sustabdymo panaikinimo, licencijų dublikatų išdavimo, licencijų pakeitimo, licencijų galiojimo panaikinimo tvarką, paraiškų gauti licenciją nagrinėjimo komisijos sudarymą ir jos kompetenciją, reikalavimus, kurių privalo laikytis geležinkelio įmonės (vežėjai), kurios verčiasi geležinkelių transporto ūkine komercine veikla, ir licencijuojamos veiklos sąlygas.

2. Šiose Taisyklėse vartojamos sąvokos paaiškintos Lietuvos Respublikos geležinkelių transporto kodekse (Žin., 2004, Nr. 72-2489; 2006, Nr. 72-2672).

3. Lietuvos Respublikoje galioja bet kurioje Europos Sąjungos valstybėje narėje išduotos licencijos vežti keleivius, bagažą ir krovinius geležinkelių transportu tarptautiniais maršrutais.

4. Licencijos pagal šias Taisykles išduodamos tik įstatymų nustatyta tvarka Lietuvos Respublikoje įregistruotoms įmonėms.

II. LICENCIJŲ RŪŠYS IR NAUDOJIMOSI JOMIS SĄLYGOS

5. Licencijos, suteikiančios teisę verstis geležinkelių transporto ūkine komercine veikla, yra šios:

5.1. vežti keleivius ir bagažą geležinkelių transportu Lietuvos Respublikos teritorijoje;

5.2. vežti keleivius ir bagažą geležinkelių transportu tarptautiniais maršrutais;

5.3. vežti krovinius geležinkelių transportu Lietuvos Respublikos teritorijoje;

5.4. vežti krovinius geležinkelių transportu tarptautiniais maršrutais.

6. Licencija vežti keleivius ir bagažą geležinkelių transportu tarptautiniais maršrutais ir licencija vežti krovinius geležinkelių transportu tarptautiniais maršrutais suteikia geležinkelio įmonei (vežėjui) teisę atitinkamai vežti keleivius ir bagažą bei krovinius ir Lietuvos Respublikos teritorijoje.

7. Licencija išduodama neterminuotam laikui.

III. LICENCIJAS IŠDUODANTI INSTITUCIJa ir jos įgaliojimai

8. Licencijas išduoda ir licencijos formą tvirtina Valstybinė geležinkelio inspekcija prie Susisiekimo ministerijos (toliau vadinama – Valstybinė geležinkelio inspekcija).

9. Licencijoje nurodoma:

9.1. licenciją išdavusios institucijos pavadinimas;

9.2. licencijos numeris;

9.3. teisė verstis atitinkama geležinkelių transporto ūkine komercine veikla;

9.4. geležinkelio įmonės (vežėjo) kodas, teisinė forma, pavadinimas, buveinė;

9.5. licencijos išdavimo data;

9.6. licenciją išdavusio darbuotojo pareigos, parašas, vardas ir pavardė.

10. Kartu su licencija išduodamas nustatytos formos licencijos priedas dėl įmonės atitikties civilinės atsakomybės reikalavimams (toliau vadinama – licencijos priedas), kuris yra neatskiriama licencijos dalis. Šio priedo formą tvirtina Valstybinė geležinkelio inspekcija.

11. Licencijos priede nurodoma:

11.1. licenciją išdavusios institucijos pavadinimas;

11.2. geležinkelio įmonės (vežėjo) kodas, teisinė forma, pavadinimas ir buveinė;

11.3. draudimo ar laidavimo sutarties numeris, data, draudimo ar laidavimo suma, draudimo ar laidavimo sutarties galiojimo laikas;

11.4. licencijos priedo išdavimo data;

11.5. licenciją išdavusio darbuotojo pareigos, parašas, vardas ir pavardė.

12. Valstybinė geležinkelio inspekcija turi teisę:

12.1. išduoti arba atsisakyti išduoti licenciją;

12.2. sustabdyti licencijos galiojimą ir panaikinti jos galiojimo sustabdymą;

12.3. panaikinti licencijos galiojimą;

12.4. išduoti arba atsisakyti išduoti licencijos dublikatą;

12.5. pakeisti arba atsisakyti pakeisti licenciją;

12.6. kreiptis į atitinkamas institucijas ar įstaigas su prašymu pagal kompetenciją pateikti informaciją apie įmonės ir (ar) jos dalyvių, nuosavybės teise tiesiogiai arba netiesiogiai valdančių mažiausiai 34 procentus įmonės akcijų (pajaus, įnašų ir panašiai), valdymo organų narių, vadovų ir jų įgaliotų asmenų, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai, atitiktį šiose Taisyklėse nustatytiems reikalavimams;

12.7. vadovaudamasi šiomis Taisyklėmis, priimti kitus sprendimus.

13. Valstybinė geležinkelio inspekcija privalo:

13.1. tvarkyti išduodamų licencijų apskaitą;

13.2. visus savo sprendimus grįsti nustatytais faktais ir teisės aktais;

13.3. vykdyti kitas šiose Taisyklėse ir kituose teisės aktuose nustatytas pareigas.

IV. Reikalavimai, taikomi įmonėms, pageidaujančioms verstis geležinkelių transporto ūkine komercine veikla, ir geležinkelio įmonėms (vežėjams)

14. Reikalavimai, taikomi įmonėms, pageidaujančioms verstis geležinkelių transporto ūkine komercine veikla, ir geležinkelio įmonėms (vežėjams):

14.1. Įmonė turi būti nepriekaištingos reputacijos, tai yra jos atžvilgiu teismas neturi būti priėmęs apkaltinamojo nuosprendžio.

14.2. Įmonės dalyviai, nuosavybės teise tiesiogiai arba netiesiogiai valdantys mažiausiai 34 procentus įmonės akcijų (pajaus, įnašų ir panašiai), įmonės valdymo organų nariai, vadovai ir jų įgalioti asmenys, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai, turi būti nepriekaištingos reputacijos, tai yra jie negali būti:

14.2.1. buvę įmonės valdymo organų nariais ar vadovais, kurių vadovavimo laiku įmonei buvo teisme iškelta bankroto byla ir dėl to ji buvo likviduota;

14.2.2. teisti už tyčinius nusikaltimus ir tyčinius baudžiamuosius nusižengimus pagal Lietuvos Respublikos baudžiamuosius įstatymus, įskaitant tyčinius nusikaltimus ir tyčinius baudžiamuosius nusižengimus ekonomikai, verslo tvarkai, finansų sistemai. Tuo atveju, kai įmonė nori vežti krovinius tarptautiniais maršrutais, papildomai pateikiamos pažymos, kad šių Taisyklių 14.2 punkto pirmojoje pastraipoje nurodyti asmenys nebuvo teisti už tyčinius nusikaltimus ir tyčinius baudžiamuosius nusižengimus, susijusius su kontrabanda ir neteisėtu prekių ar produkcijos neišvežimu iš Lietuvos Respublikos;

14.2.3. teisti už tyčinius nusikaltimus ir tyčinius baudžiamuosius nusižengimus transporto eismo saugumui pagal Lietuvos Respublikos baudžiamuosius įstatymus;

14.2.4. teisti už tyčinius nusikaltimus ir tyčinius baudžiamuosius nusižengimus asmens socialinėms teisėms pagal Lietuvos Respublikos baudžiamuosius įstatymus;

14.2.5. susiję su terorizmu;

14.2.6. susiję su užsienio valstybių specialiųjų tarnybų veikla.

14.3. Įmonė turi būti finansiškai pajėgi. Įmonės finansinis pajėgumas laikomas tinkamu, jeigu:

14.3.1. įmonės finansinė atskaitomybė visais atžvilgiais teisingai atspindi įmonės finansinę būklę, veiklos rezultatus ir pinigų srautus, atitinka teisės aktų, reglamentuojančių finansinę apskaitą ir finansinės atskaitomybės sudarymą, reikalavimus, taip pat Lietuvos Respublikoje taikomus bendruosius apskaitos principus ir įmonė paskutinius 12 mėnesių yra moki;

14.3.2. įmonės ekonominį pajėgumą apibūdinantys rodikliai atitinka susisiekimo ministro nustatytas geležinkelio įmonių (vežėjų) ekonominį pajėgumą apibūdinančių rodiklių kritines reikšmes;

14.3.3. įmonė neturi mokestinės nepriemokos Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas), nėra skolinga Valstybinio socialinio draudimo fondo biudžetui.

14.4. Įmonės valdymo struktūra turi būti sudaryta taip, kad būtų užtikrinta eismo sauga ir laikomasi licencijuojamos veiklos sąlygų.

14.5. Įmonė turi pateikti dokumentus, įrodančius, kad ji atitinka civilinės atsakomybės reikalavimus.

14.6. Įmonė privalo turėti nuosavybės teise priklausančias traukos priemones ar jas valdyti ir naudoti kitu teisėtu pagrindu.

V. PARAIŠKŲ PRIĖMIMAS, SVARSTYMAS, LICENCIJŲ IŠDAVIMAS ir pakeitimas

15. Įmonė, pageidaujanti verstis geležinkelių transporto ūkine komercine veikla ir norinti gauti atitinkamos (-ų) rūšies (-ių) licenciją (-as), pateikia paraišką Valstybinei geležinkelio inspekcijai. Paraiškoje turi būti nurodyti šie duomenys:

15.1. paraiškos pateikimo data;

15.2. įmonės veiklos tikslai ir geležinkelių transporto ūkinės komercinės veiklos, kuria verstis prašoma licencijos, pavadinimas;

15.3. duomenys apie pareiškėją: įmonės kodas, teisinė forma, pavadinimas, buveinė, telefono, fakso numeriai ir elektroninio pašto adresas;

15.4. duomenys apie įmonės valdymo organų narius, vadovus ir jų įgaliotus asmenis, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai (pareigos, vardas ir pavardė, išsilavinimas), ir įmonės dalyvius, nuosavybės teise tiesiogiai arba netiesiogiai valdančius mažiausiai 34 procentus įmonės akcijų (pajaus, įnašų ir panašiai);

15.5. pridedamų dokumentų sąrašas.

16. Kartu su paraiška išduoti licenciją (-as) įmonė turi pateikti:

16.1. įmonės įstatų ir įmonės registravimo pažymėjimo patvirtintą kopiją;

16.2. verslo planą numatomai geležinkelių transporto ūkinei komercinei veiklai 12 mėnesių laikotarpiui, parengtą pagal Valstybinės geležinkelio inspekcijos rekomendacijas. Verslo plane nurodyti įmonės ekonominį pajėgumą apibūdinantys rodikliai turi atitikti susisiekimo ministro nustatytas geležinkelio įmonių (vežėjų) ekonominį pajėgumą apibūdinančių rodiklių kritines reikšmes;

16.3. informaciją, kad įmonės dalyviai, nuosavybės teise tiesiogiai arba netiesiogiai valdantys mažiausiai 34 procentus įmonės akcijų (pajaus, įnašų ir panašiai), įmonės valdymo organų nariai, vadovai ir jų įgalioti asmenys, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai, atitinka šių Taisyklių 14.1 ir 14.2 punktų reikalavimus;

16.4. dokumentus, įrodančius, kad įmonė nuosavybės teise turi traukos priemonių ar jas valdo ir naudoja kitu teisėtu pagrindu, taip pat numatomų naudoti traukos priemonių sąrašą (nurodyti jų paskirtį, rūšį, tipą ir įrangos ypatumus) ir informaciją apie šių traukos priemonių būklę, priežiūrą ir remontą;

16.5. įmonės finansinę būklę patvirtinančių dokumentų – metinės finansinės atskaitomybės ataskaitos (įmonės balansas, pelno (nuostolių) ataskaita, pinigų srautų ataskaita, nuosavo kapitalo pokyčių ataskaita, aiškinamasis raštas) ir (ar) metinės konsoliduotos finansinės atskaitomybės ataskaitos (įmonių grupės balansas, pelno (nuostolių) ataskaita, pinigų srautų ataskaita, nuosavo kapitalo pokyčių ataskaita, aiškinamasis raštas) įmonės vadovo ar jo įgalioto asmens patvirtintas kopijas;

16.6. audito įmonės arba atestuoto auditoriaus išvados apie įmonės finansinę atskaitomybę ir (ar) apie įmonių grupės konsoliduotą finansinę atskaitomybę įmonės vadovo ar jo įgalioto asmens patvirtintą kopiją;

16.7. dokumentus, įrodančius, kad įmonė atitinka civilinės atsakomybės reikalavimus.

17. Valstybinė geležinkelio inspekcija, gavusi įmonės paraišką ir dokumentus, per 30 kalendorinių dienų nuo paraiškos ir dokumentų gavimo dienos privalo priimti sprendimą dėl licencijos išdavimo.

18. Valstybinė geležinkelio inspekcija, nustačiusi, kad nurodyti ne visi duomenys ir (ar) pateikti ne visi dokumentai pagal šių Taisyklių reikalavimus, apie tai raštu praneša įmonei ir nustato 30 kalendorinių dienų terminą trūkstamiems duomenims ir (ar) dokumentams pateikti. Laikas, per kurį įmonė įpareigota pateikti trūkstamus duomenis ir (ar) dokumentus Valstybinei geležinkelio inspekcijai, į sprendimo dėl licencijos išdavimo priėmimo laiką neįskaitomas.

19. Valstybinė geležinkelio inspekcija, gavusi įmonės paraišką, nedelsdama kreipiasi į teritorinę valstybinę mokesčių inspekciją ir Valstybinio socialinio draudimo fondo valdybos teritorinį skyrių pagal įmonės registracijos vietą su prašymu pateikti informaciją apie įmonės, pageidaujančios gauti licencijas, mokestines nepriemokas Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas), apie skolas Valstybinio socialinio draudimo fondo biudžetui.

20. Teritorinė valstybinė mokesčių inspekcija ir Valstybinio socialinio draudimo fondo valdybos teritorinis skyrius, gavę Valstybinės geležinkelio inspekcijos prašymą, privalo per 10 darbo dienų pateikti jai šių Taisyklių 19 punkte nurodytą informaciją.

21. Valstybinė geležinkelio inspekcija sudaro komisiją paraiškoms ir kitiems šiose Taisyklėse nurodytiems klausimams nagrinėti (toliau vadinama – komisija). Komisija sudaroma iš 5 narių: vieno Susisiekimo ministerijos atstovo, trijų Valstybinės geležinkelio inspekcijos atstovų ir vieno viešosios geležinkelių infrastruktūros valdytojo atstovo. Komisijos pirmininku skiriamas Valstybinės geležinkelio inspekcijos atstovas.

22. Komisija savo veikloje vadovaujasi Lietuvos Respublikos Konstitucija, Lietuvos Respublikos geležinkelių transporto kodeksu, Lietuvos Respublikos įstatymais, kitais teisės aktais, šiomis Taisyklėmis ir Valstybinės geležinkelio inspekcijos patvirtintu komisijos darbo reglamentu.

23. Komisija įvertina pagal Valstybinei geležinkelio inspekcijai pateiktus duomenis ir dokumentus, ar įmonė atitinka šiose Taisyklėse nustatytus reikalavimus, ir teikia šiai inspekcijai motyvuotą išvadą.

24. Valstybinė geležinkelio inspekcija gali kreiptis į Valstybės saugumo departamentą su prašymu pateikti išvadą dėl klausimų, susijusių su šių Taisyklių 14.2.5 ir 14.2.6 punktais. Laikas, per kurį gaunama Valstybės saugumo departamento išvada, neįskaitomas į sprendimo dėl licencijos išdavimo priėmimo laiką. Išvadą dėl klausimų, susijusių su šių Taisyklių 14.2.5 ir 14.2.6 punktais, Valstybės saugumo departamentas teikia vadovaudamasis Lietuvos Respublikos viešojo administravimo įstatymo (Žin., 1999, Nr. 60-1945; 2006, Nr. 77-2975) nustatyta tvarka.

25. Valstybinė geležinkelio inspekcija, gavusi komisijos išvadą, priima atitinkamą sprendimą – išduoti licenciją arba jos neišduoti. Tuo atveju, kai priimamas sprendimas išduoti licenciją, įmonė turi pateikti Valstybinei geležinkelio inspekcijai mokėjimo pavedimą su banko žymomis arba kvitą, patvirtinantį, kad už licencijos išdavimą sumokėta nustatyto dydžio valstybės rinkliava.

26. Išduodamos licencijos registruojamos. Registracijos žurnale nurodoma:

26.1. licencijos numeris;

26.2. geležinkelio įmonės (vežėjo) kodas, teisinė forma, pavadinimas ir buveinė;

26.3. licencijuojama veikla;

26.4. licencijos išdavimo data;

26.5. licencijos pakeitimo data;

26.6. pakeistos licencijos numeris;

26.7. licencijos dublikato išdavimo data;

26.8. licencijos dublikato numeris;

26.9. licencijos galiojimo sustabdymo data;

26.10. licencijos galiojimo sustabdymo panaikinimo data;

26.11. licencijos galiojimo panaikinimo data;

26.12. įmonės ar institucijos, išdavusios banko garantiją, draudimo polisą ar sudariusios su geležinkelio įmone (vežėju) laidavimo sutartį, pavadinimas, šių dokumentų išdavimo ar sudarymo data ir galiojimo terminas;

26.13. geležinkelio įmonės (vežėjo) vadovo ar jo įgalioto asmens, patvirtinusio licencijos gavimą, parašas.

27. Fiziniai ir juridiniai asmenys, Lietuvoje įsteigti Europos Sąjungos valstybių narių įmonių filialai Lietuvos Respublikos teisės aktų nustatyta tvarka turi teisę gauti iš Valstybinės geležinkelio inspekcijos informaciją apie tai, ar konkreti įmonė turi licenciją, ar licencija galioja.

28. Praradus licenciją ir (ar) licencijos priedą, Valstybinė geležinkelio inspekcija per 10 kalendorinių dienų nuo prašymo išduoti dublikatą pateikimo dienos išduoda dublikatą su žyma „Dublikatas“, jeigu pateikiamas praradimo paaiškinimas, įrodoma, kad apie licencijos ir (ar) licencijos priedo praradimą buvo paskelbta respublikinėje spaudoje, ir pateikiamas mokėjimo pavedimas su banko žymomis arba kvitas, patvirtinantis, kad už licencijos ir (ar) licencijos priedo dublikato išdavimą sumokėta nustatyto dydžio valstybės rinkliava.

29. Valstybinė geležinkelio inspekcija nuo šių Taisyklių 43 ir 44 punktuose nurodytų prašymų gavimo dienos per 10 kalendorinių dienų priima sprendimą pakeisti licenciją ir (ar) licencijos priedą, nurodydama pakeistą informaciją ir informuodama geležinkelio įmonę (vežėją) apie tai raštu. Geležinkelio įmonė (vežėjas) per 10 kalendorinių dienų nuo šiame punkte nurodytos informacijos gavimo dienos turi pateikti Valstybinei geležinkelio inspekcijai mokėjimo pavedimą su banko žymomis arba kvitą, patvirtinantį, kad už licencijos ir (ar) licencijos priedo pakeitimą sumokėta nustatyto dydžio valstybės rinkliava, ir grąžinti senąją licenciją ir (ar) licencijos priedą.

30. Valstybinė geležinkelio inspekcija, gavusi šių Taisyklių 45 punkte nurodytą informaciją, pateikia ją komisijai įvertinti, ar geležinkelio įmonė (vežėjas), pasikeitus šiame punkte minėtiems duomenims, tebeatitinka šiose Taisyklėse nustatytus geležinkelio įmonei (vežėjui) keliamus reikalavimus. Komisija, nustačiusi, kad geležinkelio įmonė (vežėjas) nebeatitinka geležinkelio įmonei (vežėjui) keliamų reikalavimų, teikia išvadą Valstybinei geležinkelio inspekcijai sustabdyti licencijos galiojimą, kuri yra privaloma, šiai inspekcijai priimant sprendimą, iki bus pašalinti atitinkami neatitikimai. Sprendimas dėl licencijos galiojimo sustabdymo priimamas per 30 kalendorinių dienų nuo informacijos, nurodytos šių Taisyklių 45 punkte, gavimo. Šiame punkte nurodytais atvejais licencijos galiojimo sustabdymas panaikinamas šiose Taisyklėse nustatyta tvarka.

31. Už licencijos ir (ar) licencijos priedo, licencijos ir (ar) licencijos priedo dublikato išdavimą bei licencijos ir (ar) licencijos priedo pakeitimą imama valstybės rinkliava Lietuvos Respublikos rinkliavų įstatymo (Žin., 2000, Nr. 52-1484) ir Lietuvos Respublikos Vyriausybės 2000 m. gruodžio 15 d. nutarimo Nr. 1458 „Dėl valstybės rinkliavos objektų sąrašo, šios rinkliavos dydžių ir mokėjimo ir grąžinimo taisyklių patvirtinimo“ (Žin., 2000, Nr. 108-3463) nustatyta tvarka.

VI. ATSISAKYMAS IŠDUOTI LICENCIJĄ

32. Licencijos neišduodamos, jeigu:

32.1. per šių Taisyklių 18 punkte nustatytą terminą nepateikiami duomenys ir (ar) dokumentai;

32.2. komisija, įvertinusi paraišką ir nustačiusi, kad įmonė neatitinka šiose Taisyklėse nustatytų reikalavimų, pateikė Valstybinei geležinkelio inspekcijai išvadą neišduoti licencijos;

32.3. Valstybės saugumo departamentas pateikė Valstybinei geležinkelio inspekcijai išvadą, kad licencijos išdavimas atitinkamai įmonei pažeis Lietuvos Respublikos teisės aktų nuostatas dėl Lietuvos valstybės nacionalinio saugumo.

33. Valstybinė geležinkelio inspekcija, priėmusi motyvuotą sprendimą neišduoti licencijos, pateikia jį pareiškėjui.

34. Įmonė, kuriai buvo neišduota licencija, gali kreiptis į Valstybinę geležinkelio inspekciją pakartotinai dėl licencijos išdavimo bendra tvarka tik išnykus aplinkybėms, dėl kurių licencija jai nebuvo išduota.

VII. LICENCIJUOJAMOS VEIKLOS SĄLYGOS, Geležinkelio įmonių (vežėjų) teisės ir pareigos

35. Geležinkelio įmonė (vežėjas) savo veikloje privalo laikytis Lietuvos Respublikos įstatymų, Lietuvos Respublikos Vyriausybės nutarimų, šių Taisyklių ir kitų teisės aktų, reglamentuojančių geležinkelių transporto ūkinę komercinę veiklą, reikalavimų, ypač dėl finansinio pajėgumo, nepriekaištingos reputacijos, profesinės kompetencijos ir civilinės atsakomybės.

36. Geležinkelio įmonė (vežėjas), teikianti keleivių, bagažo ir krovinių vežimo tarptautiniais maršrutais paslaugas, taip pat privalo laikytis Lietuvos Respublikos tarptautinių sutarčių dėl tarptautinio susisiekimo geležinkeliais reikalavimų.

37. Geležinkelio įmonė (vežėjas), vykdydama licencijuojamą veiklą, privalo turėti saugos sertifikatą, kuris išduodamas Geležinkelio įmonių (vežėjų) ir geležinkelių infrastruktūros valdytojų saugos sertifikavimo taisyklių, patvirtintų susisiekimo ministro 2003 m. sausio 23 d. įsakymu Nr. 3-37 (Žin., 2003, Nr. 13-520; 2006, Nr. 107-4074), nustatyta tvarka.

38. Geležinkelio įmonės (vežėjo) naudojami geležinkelių riedmenys turi būti įregistruoti Lietuvos Respublikos geležinkelių riedmenų ir konteinerių registre ir naudojami tik atlikus techninę apžiūrą pagal nustatytus reikalavimus. Šių riedmenų techninė būklė, priežiūra ir remontas taip pat turi atitikti teisės aktų reikalavimus.

39. Geležinkelio įmonė (vežėjas) negali savo vardu įgalioti kitų įmonių arba leisti kitoms įmonėms vykdyti licencijoje nurodytą veiklą.

40. Licencijos originalas turi būti saugomas geležinkelio įmonėje (licencijoje nurodytoje buveinėje).

41. Valstybinės geležinkelio inspekcijos pareigūnams atliekant licencijuojamos veiklos kontrolę ir licencijuojamos veiklos sąlygų laikymosi priežiūrą, geležinkelio įmonė (vežėjas) privalo pateikti visus reikalaujamus duomenis ir dokumentus.

42. Geležinkelio įmonė (vežėjas) privalo pranešti Valstybinei geležinkelio inspekcijai, kad nevykdo licencijuojamos veiklos daugiau kaip 6 mėnesius arba nepradėjo veiklos per 6 mėnesius nuo licencijos išdavimo dienos, ir pateikti prašymą sustabdyti licencijos galiojimą. Veiklos pradžioje geležinkelio įmonė (vežėjas) turi teisę prašyti, kad Valstybinė geležinkelio inspekcija, atsižvelgdama į specifinį paslaugų, kurios bus teikiamos, pobūdį, nustatytų kitą terminą veiklai pradėti.

43. Geležinkelio įmonė (vežėjas) privalo per 10 kalendorinių dienų nuo įmonės pavadinimo arba buveinės adreso pasikeitimo dienos pranešti apie tai Valstybinei geležinkelio inspekcijai ir pateikti prašymą pakeisti turimą licenciją, nurodydama pakeistą informaciją ir pateikdama tai patvirtinančius dokumentus.

44. Geležinkelio įmonė (vežėjas) ne vėliau kaip likus 10 darbo dienų iki geležinkelio įmonės (vežėjo) turimo dokumento, įrodančio geležinkelio įmonės (vežėjo) atitiktį civilinės atsakomybės reikalavimams, galiojimo termino pabaigos turi pateikti Valstybinei geležinkelio inspekcijai prašymą išduoti naują licencijos priedą.

45. Pasikeitus geležinkelio įmonės (vežėjo) teisinei formai, įmonės vadovui ar jo įgaliotiems asmenims, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai, taip pat kai dalyvaujanti reorganizavime (pertvarkyme) įmonė nepasibaigia, bet pasikeičia geležinkelio įmonės (vežėjo) dalyviai, nuosavybės teise tiesiogiai arba netiesiogiai valdantys mažiausiai 34 procentus įmonės akcijų (pajaus, įnašų ir panašiai), geležinkelio įmonė (vežėjas) per 10 darbo dienų atitinkamai nuo geležinkelio įmonės (vežėjo) reorganizavimo (pertvarkymo) pabaigos, valdymo organų narių, vadovo ar jo įgaliotų asmenų pasikeitimo turi informuoti apie tai Valstybinę geležinkelio inspekciją.

46. Geležinkelio įmonė (vežėjas) turi ir kitų šiose Taisyklėse bei kituose Lietuvos Respublikos teisės aktuose nustatytų pareigų.

47. Geležinkelio įmonė (vežėjas) turi:

47.1. teisę licencijuojamos veiklos pradžioje prašyti, kad Valstybinė geležinkelio inspekcija, atsižvelgdama į specifinį paslaugų, kurios bus teikiamos, pobūdį, nustatytų kitą veiklos pradžios terminą;

47.2. teisę pateikti motyvuotą prašymą pratęsti Valstybinės geležinkelio inspekcijos nustatytą laiką, per kurį geležinkelio įmonė (vežėjas) turi pašalinti nustatytus pažeidimus;

47.3. kitų šiose Taisyklėse ir kituose Lietuvos Respublikos teisės aktuose numatytų teisių.

VIII. LICENCIJUOJAMOS VEIKLOS KONTROLĖ IR LICENCIJUOJAMOS VEIKLOS SĄLYGŲ laikymosi PRIEŽIŪRA

48. Geležinkelio įmones (vežėjus), pagal šias Taisykles vykdančias licencijuojamą veiklą, kontroliuoja ir licencijuojamos veiklos sąlygų laikymosi priežiūrą šiose įmonėse atlieka Valstybinės geležinkelio inspekcijos struktūrinis padalinys, nesusijęs su licencijų išdavimu, laikydamasis šios inspekcijos patvirtintų geležinkelių transporto licencijuojamos veiklos patikrinimų atlikimo, jų rezultatų įforminimo ir patvirtinimo taisyklių. Kontroliuojančios valstybinės priežiūros ir teisėsaugos institucijos, viešosios geležinkelių infrastruktūros valdytojas privalo nedelsdami raštu informuoti Valstybinę geležinkelio inspekciją apie geležinkelio įmonių (vežėjų) geležinkelių transporto licencijuojamos ūkinės komercinės veiklos sąlygų laikymosi pažeidimus.

49. Valstybinė geležinkelio inspekcija privalo reguliariai, bet ne rečiau kaip kas 3 metai, tikrinti, ar geležinkelio įmonė (vežėjas) laikosi licencijuojamos veiklos sąlygų ir atitinka šių Taisyklių nustatytus reikalavimus. Nustačiusi licencijuojamos veiklos sąlygų laikymosi pažeidimus (išskyrus nurodytus šių Taisyklių IX skyriuje), ši inspekcija raštu įspėja apie tai geležinkelio įmonę (vežėją) ir (ar) nurodo laiką, per kurį geležinkelio įmonė (vežėjas) turi pašalinti nustatytus pažeidimus. Laikas pažeidimams pašalinti gali būti pratęstas, jeigu yra Valstybinei geležinkelio inspekcijai raštu pateiktas motyvuotas geležinkelio įmonės (vežėjo) prašymas.

50. Jeigu Valstybinė geležinkelio inspekcija nustato, kad geležinkelio įmonė (vežėjas), kuriai licenciją yra išdavusi kitos ES valstybės narės institucija, neatitinka finansinio pajėgumo, nepriekaištingos reputacijos, profesinės kompetencijos ar civilinės atsakomybės reikalavimų, ji nedelsdama praneša apie tai kitos ES valstybės narės institucijai, išduodančiai licencijas.

IX. LICENCIJŲ GALIOJIMO SUSTABDYMAS, galiojimo sustabdymo panaikinimas IR LICENCIJŲ galiojimo PANAIKINIMAS

51. Licencijos galiojimas sustabdomas, jeigu:

51.1. per nustatytą laiką nepašalinami pažeidimai, dėl kurių geležinkelio įmonė (vežėjas) buvo įspėta;

51.2. Valstybinė geležinkelio inspekcija nustato, kad geležinkelio įmonė (vežėjas) nebeatitinka geležinkelio įmonei (vežėjui) keliamų šiose Taisyklėse reikalavimų, ypač dėl finansinio pajėgumo, nepriekaištingos reputacijos, profesinės kompetencijos ir civilinės atsakomybės;

51.3. Valstybinė geležinkelio inspekcija gavo šių Taisyklių 42 punkte nurodytą geležinkelio įmonės (vežėjo) prašymą sustabdyti licencijos galiojimą;

51.4. geležinkelio įmonė (vežėjas) šių Taisyklių 44 punkte nustatyta tvarka nepateikia reikiamų duomenų ir dokumentų;

51.5. komisija teikia Valstybinei geležinkelio inspekcijai išvadą, kad geležinkelio įmonė (vežėjas), pasikeitus šių Taisyklių 45 punkte nurodytiems duomenims, nebeatitinka geležinkelio įmonei (vežėjui) keliamų reikalavimų.

52. Valstybinė geležinkelio inspekcija, priėmusi sprendimą sustabdyti geležinkelio įmonės (vežėjo) licencijos galiojimą, raštu praneša apie šį sprendimą geležinkelio įmonei (vežėjui) ir nustato laiką, per kurį geležinkelio įmonė (vežėjas) privalo pašalinti nurodytus pažeidimus. Jeigu kyla grėsmė eismo saugai, licencijos galiojimas sustabdomas tą pačią dieną, kai priimamas atitinkamas šios inspekcijos sprendimas. Apie tai nedelsiant raštu informuojama geležinkelio įmonė (vežėjas). Jeigu nekyla grėsmės eismo saugai, Valstybinė geležinkelio inspekcija savo sprendime nurodo kitą licencijos galiojimo sustabdymo terminą. Tokiu atveju geležinkelio įmonė (vežėjas) raštu informuojama ne vėliau kaip likus 5 darbo dienoms iki licencijos galiojimo sustabdymo termino pradžios. Laikas pažeidimams pašalinti gali būti pratęstas, jeigu šiai inspekcijai raštu pateikiamas motyvuotas geležinkelio įmonės (vežėjo) prašymas.

53. Licencijos galiojimo sustabdymas panaikinamas, jeigu:

53.1. geležinkelio įmonė (vežėjas) per nustatytą laiką pašalina priežastis, dėl kurių buvo sustabdytas licencijos galiojimas, ir apie tai raštu informuoja Valstybinę geležinkelio inspekciją;

53.2. Valstybinė geležinkelio inspekcija gauna geležinkelio įmonės (vežėjo) prašymą panaikinti licencijos galiojimo sustabdymą, jeigu licencijos galiojimas buvo sustabdytas, nes geležinkelio įmonė (vežėjas) nevykdo licencijuojamos veiklos daugiau kaip 6 mėnesius arba nepradėjo veiklos per 6 mėnesius nuo licencijos išdavimo dienos. Jeigu geležinkelio įmonė (vežėjas) šį prašymą pateikia vėliau nei po 12 mėnesių nuo licencijos sustabdymo dienos, komisija turi įvertinti, ar geležinkelio įmonė (vežėjas) atitinka šiose Taisyklėse geležinkelio įmonei (vežėjui) keliamus reikalavimus.

54. Valstybinė geležinkelio inspekcija, priėmusi sprendimą panaikinti licencijos galiojimo sustabdymą, raštu praneša apie šį sprendimą geležinkelio įmonei (vežėjui).

55. Licencijos galiojimas panaikinamas, jeigu:

55.1. geležinkelio įmonė (vežėjas) pateikia prašymą panaikinti licencijos galiojimą;

55.2. per nustatytą laiką nepašalinamos priežastys ir pažeidimai, dėl kurių buvo sustabdytas licencijos galiojimas;

55.3. paaiškėja, kad licencijai gauti buvo pateikti klaidingi duomenys ar suklastoti dokumentai;

55.4. geležinkelio įmonė (vežėjas) likviduojama ar reorganizuojama (baigia savo veiklą kaip savarankiškas ūkio subjektas);

55.5. geležinkelio įmonė (vežėjas) 3 ir daugiau kartų per kalendorinius metus pažeidžia geležinkelių transporto veiklą reglamentuojančius teisės aktus ir dėl to nukenčia keleiviai, bagažas, tretieji asmenys ar jų turtas;

55.6. Valstybinė geležinkelio inspekcija nustato, kad geležinkelio įmonė (vežėjas) buvo nutraukusi licencijuojamą veiklą daugiau kaip 6 mėnesius arba nepradėjo veiklos per 6 mėnesius nuo licencijos išdavimo dienos ir nepateikė Valstybinei geležinkelio inspekcijai prašymo sustabdyti licencijos galiojimą;

55.7. geležinkelio įmonė (vežėjas) sistemingai pažeidžia pasienio režimą arba muitinės procedūras.

56. Valstybinė geležinkelio inspekcija, priėmusi sprendimą panaikinti geležinkelio įmonės (vežėjo) licencijos galiojimą, nedelsdama raštu praneša apie šį sprendimą geležinkelio įmonei (vežėjui). Geležinkelio įmonė (vežėjas), gavusi sprendimą, privalo per 15 darbo dienų nuo šio sprendimo gavimo dienos grąžinti licenciją šiai inspekcijai.

57. Jeigu geležinkelio įmonė (vežėjas) neatitinka šių Taisyklių 14.3 punkte nustatytų finansinio pajėgumo reikalavimų, Valstybinė geležinkelio inspekcija gali nustatyti terminą pašalinti pažeidimus (iki 6 mėnesių) su sąlyga, kad nebus pažeisti eismo saugą reglamentuojančių teisės aktų reikalavimai. Per nustatytą laiką nepašalinus nurodytų pažeidimų, Valstybinė geležinkelio inspekcija priima sprendimą panaikinti licencijos galiojimą.

58. Sustabdžius arba panaikinus licencijos galiojimą, geležinkelio įmonei (vežėjui) draudžiama vykdyti licencijuojamą veiklą. Panaikinus licencijos galiojimo sustabdymą, geležinkelio įmonė (vežėjas) gali vykdyti veiklą tik nuo Valstybinės geležinkelio inspekcijos sprendime dėl licencijos galiojimo sustabdymo panaikinimo nurodytos datos.

59. Panaikinus licencijos galiojimą, išskyrus šių Taisyklių 55.1 punkte numatytą atvejį, nauja licencija turi būti išduodama bendra tvarka ne anksčiau kaip po vienerių metų nuo jos galiojimo panaikinimo dienos.

X. BAIGIAMOSIOS NUOSTATOS

60. Valstybinė geležinkelio inspekcija, išdavusi licenciją, sustabdžiusi licencijos galiojimą, panaikinusi licencijos galiojimo sustabdymą, panaikinusi licencijos galiojimą, išdavusi licencijos dublikatą ar pakeitusi licenciją, skelbia apie tai „Valstybės žinių“ priede „Informaciniai pranešimai“. Skelbime nurodomi šie duomenys:

60.1. geležinkelio įmonės (vežėjo) kodas, teisinė forma, pavadinimas ir buveinė;

60.2. veikla, kuria verstis išduota licencija;

60.3. licencijos numeris;

60.4. licencijos išdavimo, galiojimo sustabdymo, galiojimo sustabdymo panaikinimo, galiojimo panaikinimo, licencijos pakeitimo ar licencijos dublikato išdavimo datos.

61. Valstybinė geležinkelio inspekcija, išdavusi licenciją, sustabdžiusi licencijos galiojimą, panaikinusi licencijos galiojimo sustabdymą, panaikinusi licencijos galiojimą ar pakeitusi licenciją, nedelsdama apie tai informuoja Europos Komisiją ir Juridinių asmenų registrą.

62. Pateiktos paraiškos ir dokumentai, grąžintos licencijos saugomi Valstybinėje geležinkelio inspekcijoje Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka ir periodiškumu.

63. Įmonės, pageidaujančios verstis geležinkelių transporto ūkine komercine veikla, ir geležinkelio įmonės (vežėjai) Valstybinės geležinkelio inspekcijos sprendimus gali apskųsti Lietuvos Respublikos teisės aktų nustatyta tvarka.

______________